Henie Onstad Kunstsenter

Henie Onstad Kunstsenter er et kunstmuseum på Høvikodden i Bærum. Kunstsenteret ble åpnet i 1968 av kunstløperen og filmskuespilleren Sonja Henie og hennes ektemann, Niels Onstad. Grunnlaget for virksomheten ble lagt i 1961, da ekteparet opprettet Sonja Henies og Niels Onstads Stiftelser og donerte sin private samling av samtidskunst, bestående av om lag 100 verk, samt midler til bygging og drift. Samlingen har senere vokst til over 8 000 verk. Henie Onstad Kunstsenter fungerer som en arena for nasjonal og internasjonal billedkunst og har et program som også omfatter konserter, dans og performance. Kunstsenteret har tre permanente utstillinger, samt flere skiftende utstillinger årlig. Området rundt kunstsenteret inkluderer en skulpturpark med rundt 30 skulpturer. Den mest kjente er Arnold Haukeland sin Solskulptur fra 1970. Arkitektur I 1964 utlyste Sonja Henie og Niels Onstad en arkitektkonkurranse for kunstsenteret. Konkurransen ble vunnet av de norske arkitektene Jon Eikvar og Svein-Erik Engebretsen, og prosjektet var deres første arkitektoppdrag. Kunstsenteret stod ferdig i 1968 og er utformet for å tilpasse seg landskapet ved Oslofjorden. Arkitekturen benytter materialer som glass, stein, naturbetong og kobber. Utstillinger Henie Onstad har flere skiftende utstillinger årlig. De permanente utstillingene er: Hymn of Life Hymn of Life er en speilbasert installasjon av Yayoi Kusama som publikum kan gå inn i. Verket består av speil på vegger og gulv samt pulserende lys som skifter farge. Installasjonen ble produsert for Kusamas utstilling på Henie Onstad Kunstsenter i 2016, Den ble innviet 23. august 2018 i forbindelse med kunstsenterets 50-årsjubileum og inngår i den permanente utstillingen. Merz! Flux! Pop! Sal Merz åpnet i 2021 og er viet den tyske avantgardekunstneren Kurt Schwitters og hans samtidige og etterfølgere. Utstillingen Merz! Flux! Pop! presenterer verk med materiale fra Henie Onstad Kunstsenters egne samlinger og arkiv, herunder Fluxus-arbeider og Jean Brown Personal Papers. Sonja Henie-rommet I 2021 åpnet en ny installasjon av Sonja Henies premiesamling. Utstillingen presenterer Henies karriere som kunstløper og filmskuespiller, fra hennes OL-debut i 1924 til internasjonale mesterskap og filmroller i Hollywood. Verksted I 2026 planlegger Henie Onstad Kunstsenter å åpne et nytt verksted for kreativ aktivitet ved ombygging av deler av anlegget på Høvikodden. Direktører 1966–1989: Ole Henrik Moe 1989–1996: Per Hovdenakk 1998–2003: Gavin Jantjes 2003–2004: Jan Feldborg 2004–2011: Karin Hellandsjø 2011–2022: Tone Hansen 2023–: Anne Hilde Neset Referanser Eksterne lenker (en) Offisielt nettsted (en) Henie Onstad kunstsenter – kategori av bilder, video eller lyd på Commons Skulpturvandring på Høvikodden